**Jelena Božilović/Jelena Petković**

**SOCOLOŠKO ČITANJE GRADSKOG TEKSTA**

**recenzija**

Studiju čiji je naslov **Sociološko čitanje gradskog teksta** čine uvod, četiri poglavlja, zaključna razmatranja, literatura, registar imena i beleška o autorkama. Tekst studije ima 141 stranicu.

Gradu se u ovoj studiji pristupa kao *semiosferi* jer imenovanje ulica-odonimija (uz naziv grada i pojedinih njegovih delova) predstavlja simbolički čin kojim grad stiče određeni - i to ne samo za njegove stanovnike - prepoznatljiv identitet. Imenovanje ulica ima, naravno, i sasvim praktičnu funkciju: omogućava orijentaciju i snalaženje stanovnika grada u ponegde veoma složenom urbanom prostoru.

U *Uvodu*  je pregnantno izložen pristup i svrha istraživanja (Ciljevi, predmet i metode istraživanja nalaze se u trećem poglavlju studije) *. Prvo poglavlje* ima više delova. U njegovom prvom delu je najpre prikazano imenovanje gradova u istorijskoj perspektivi. Potom je pažnja usmerena na teorijske pristupe prostornoj dimenziji društva. Središni deo prvog poglavlja je posvećen konceptualnim okvirima proučavanja imenovanja ulica. Tu su analizirani koncepti kao što su kolektivno pamćenje i kultura sećanja kao i kultura zaborava. Sledi razmatranje identiteta grada i grada kao teksta i urbane memorije.

*Drugo poglavlje* studije ima tri dela. U prvom delu je analizirana političko-ideološka dimenzija imena ulica tako što se prvo prišlo klasifikaciji političkih pre/imenovanja imena ulica da bi se potom pokazalo kako se preimenovanje odvija unutar nacizma i potom denacifikacije i u procesu postkolonijalizma. Posebna pažnja je posvećena imenovanjima/preimenovanjima u društvima koja odlikuje demokratija, multikulturalnost i neoliberalizam Potom je u fokusu analize postsocijalistička promena urbane simbolike i preimenovanje ulica u zemljama bivše socijalitičke Jugoslavije. Poslednja dva odeljka ovog poglavlja bave se najpre kulturnom dimenzijom naziva ulica da bi potom bila analizirana i rodna dimenzija imenovanja ulica u kojoj je vidljivo ispoljava gore pomenuta kultura zaborava.

Naslov trećeg poglavlja je *Opis istraživanja i metodološki okvir*. U njemu je najpre izložen kulturno-istorijski identitet grada Niša da bi potom bio objašnjen saznajni pristup istraživanju. Ukazano je na početke imenovanja ulica u Srbiji i Nišu tokom XIX veka i na sve mene kroz koju je istorija imenovanja/preimenovanja prošla. Potom je pokazana normativna (zakonska) osnova davanja imena ulicama koja lokalnim vlastima u Srbiji daje glavnu ulogu. Završni deo trećeg poglavlja izlaže metodološki okvir istraživanja. Tu je ekspliciran pristup i metod istraživanja zasnovanog na komplementarnosti deskriptivnog i eksplanatornog pristupa, kojima sledi kvantitativna analiza imena ulica. To je opredelilo utvrđivanje tri osnovna cilja istraživanja, koji su sadržani u nameri: a) da se pruži prikaz socioistorijskog, ideološkog i kulturnog profila Grada Niša, sa fokusom na promenu odonima posebno u periodu od početka postsocijalizma 1992. godine sve do 2020. godine; b) da se utvrde osnovne karakteristike i najvažniji kriterijumi imenovanja i preimenovanja ulica u pomenutom periodu; c) da se pruži opšti prikaz odonima Grada Niša, kao i analiza i interpretacija političko-ideološke, rodne i kulturne perspektive imenovanja i preimenovanja ulica u postsocijalizmu.

Gore pomenuti ciljeva istraživanja u potpunosti su ostvareni u završnom, četvrtom poglavlju u kome su prikazani i interpretirani nalazi istraživanja imena ulica u Nišu. Najpre je pokazana političko-ideološka dimenzija imena ulica i to tako što su izloženi nesocijalistički a potom i socijalistički politički simboli sadržani u odonimima. U sledećem delu ovog poglavlja predmet analize je kulturna dimenzija odonima tako što su pokazani a) umetnost i nauka i b) religija kao jedna od osnova odonimije Niša. Potom je pažnja usmerena na rodnu dimenziju imena ulica da bi se u nastavku analizirali lokalni simboli odonimije. Posebno je analiziran proces preimenovanja niških ulica u postsocijalizmu da bi na kraju ovog poglavlja bilo pokazano kako se odvija proces imenovanja novih gradskih ulica.

U zaključku studije je pokazano da u nazivima niških ulica dominiraju politički simboli, ali da nije zanemraljiv ni procenat tzv. neutralnih (geografskih), kao ni kulturnih simbola. Uzme li se u razmatranje političko-ideološka dimenzija imena ulica Niša, aktuelna odonimija prevashodno je satkana od simbola povezanih sa raznim periodima istorije Srbije pre i nakon socijalizma. Više talasa preimenovanja ulica u postsocijalizmu, zaključno sa procesom imenovanja do tada neimenovanih ulica 2019/20. godine, ishodovali su potiskivanjem onih simbola koji se, najšire rečeno, povezuju sa II svetskim ratom, socijalizmom i jugoslovenstvom. Očigledno je da se u slučaju odonima Niša to kulturno pamćenje mobiliše i u izvesnoj meri usmerava u skladu sa ideološkim potrebama novih političkih elita – od nadnacionalnog ka nacionalnom i lokalnom okviru identifikacije. Uočena je i analizirana raširena praksa neizgovaranje imena koja stoje na uličnim tablama i upotreba pređašnjih uličnih naziva u svakodnevnoj komunikaciji što je primer opstajanja paralelnog gradskog teksta kreiranog odozdo. Najzad, precrtavanje imena na uličnim tablama sprejevima, ispisivanje grafita, iscrtavanje murala i fenomen *street art*-a kao takav, takođe čine svojevrsni sponatno konstruisani simbolički sastav i vizuelni identitet grada.

Razlozi što visoko vrednujem ovu studiju i preporučujem je za objavljivanje su sledeći. Autorke su uspele da polazeci od teorijskih saznanja više naučnih disciplina (semiologija, sociologija grada, politike i kulture, ali ne manje i istorija i onomastologija) prikažu i objasne procese imenovanja i preimenovanja ulica na primeru jednog grada - Niša. On je bio svojevrsna, kako to autorke kažu, *laboratorija* koja omogućava uvid u sadašnjost ali ne manje i u kulturu sećanja (i zaborava) ali i u njenu delatnu dimenziju – politiku sećanja. Tu je i ne manje važan doprinos samospoznaji stanovnika grada – Nišlija koji je s onu stranu njenih nesumnjivih akademskih kvaliteta. Studija SOCIOLOŠKO ČITANJE GRADSKOG TEKSTA čije su autorke Jelena Božilović i Jelena Petković teorijski i empirijski potvrđuje ali i relativizuje latinsku izreku *nomen est omen* pokazujući kako i koliko prošlost, kroz imenovanje, ali ne manje i putem preimenovanja ulica utiče na sadašnjost i budućnost jedne urbane zajednice.

Beograd dr Branimir Stojković

15. maj 2023. redovni profesor (u penziji) Fakulteta političkih nauka.